Konan í lestinni eftir Paulu Hawkins hefur farið sigurför um heiminn og setur nú á toppi metsölulista New York Times . * Bókin fjallar um Rachel sem ferðast alltaf með sömu lestinni fram og til baka í vinnuna . Lestin stansar alltaf á sama ljósinu fyrir aftan gömul íbúðarhús sem standa við lestarsporið . Rachel fyglgist vel með íbúum í einu húsanna , finnst að hún þekki þau og nefnir þau Jess og Jason . Einn daginn hverfur Jess og flækist þá Rachel , sem hefur fylgst svo vel með henni , inn í atburðarrásina . Bókin er sögð frá sjónarhornum þriggja kvenna , Rachel , Megan ( hin raunverulega Jess ) og Önnu ( konu fyrrverandi manns Rachel ) , yfir eins árs tímabil . Smám saman fer lesandanum að verða ljóst að ekki er allt sem sýnist í lífi þeirra . Rachel er alkóhólisti og því ekki treystandi sem sögumanni . Rithöfundurinn nýtir sér það til að gera söguna frumlegri . Konunni í lestinni hefur verið líkt við Gone Girl eftir Gillian Flynn , og að vissu leyti eru þær líkar : kona hverfur í báðum bókum , karlmennirnir í sögunni eru mjög grunsamlegir og sagan er sögð í formi dagbóka . Hins vegar er Konan í lestinni ekki alveg jafn ófyrirsjáanleg og það er auðveldara að leggja hana frá sér heldur en Gone Girl . Bókin er mjög spennandi á tímabili en missir hins vegar vindinn þegar líður á seinni hluta hennar . * Bókin kom nýlega út í íslenskri þýðingu , höfundur þessara greinar hefur ekki kynnt sér þýðinguna , en hún hefur hins vegar setið á toppi metsölulista Eymundsson . Í hnotskurn : Auðlesin spennusaga sem er tilvalin í sumarfríið . Söguþráðurinn er spennandi og kemur á óvart á köflum . Hins vegar er ekki um að ræða stefnumarkandi bók . Sæunn Gísladóttir er blaðamaður á Viðskiptablaðinu